Cătălin Drulă, președintele USR, a declarat luni, pentru B1 TV, că Nicușor Dan cu siguranță va obține un nou mandat de primar general al Capitalei, deoarece a făcut investiții serioase, oamenii au încredere în el și "avem nevoie de o administrație care să fie preocupată de făcut treabă, nu de furat".
Declarațiile au fost făcute în cadrul emisiunii "Actualitatea", moderată de Tudor Mușat pe B1 TV.
Drulă: Nicușor Dan va mai câștiga un mandat de primar general al Capitalei
"A început sportul "aruncatul cu sondaje" în piață. Eu sunt convins că Nicușor Dan va fi și următorul primar al Bucureștiului și mă bazez atât pe cercetările noastre – că noi nu facem sport public, ci le folosim pentru alegerile noastre tactice și strategice interne – cât pe munca lui mai ales, pe încrederea pe care o are din partea bucureștenilor, pentru că s-a apucat de treabă, pentru că bucureștenii votează Dreapta. Pentru toate motivele astea sunt convins că Nicușor Dan va fi următorul primar al Capitalei.
Cel mai bun sondaj e votul și sunt convins că bucureștenii vor să conrinue munca de asanare a acestui oraș, de la rețelele din subteran, la deciziile grele care au fost luate pe partea financiară, la investiții făcute cu cap, nu sute de milioane aruncate pe cel mai scump viraj la stânga, cum au făcut înainte predecesorii săi.
E foarte multă treabă de făcut în continuare în București și avem nevoie de o administrație care să fie preocupată de făcut treabă, nu de furat", a declarat Cătălin Drulă.
Nicușor Dan, bilanț după 3 ani la Primăria Generală a Capitalei
Amintim că, luni, Nicușor Dan a prezentat o parte din realizările din timpul mandatului său:
- Am schimbat 110 km de conducte de termoficare, mai mult decât primarii PSD în 12 ani.
- Am cumpărat din bani europeni 100 de tramvaie, 100 de autobuze electrice și 100 de troleibuze. Utilizarea transportului public a crescut cu 40%.
- Am contractat modernizarea a 50 km de șină de tramvai și extinderea rețelei cu 15 km
- Am scos Primăria din falimentul în care a băgat-o PSD-ul
- Am oprit mafia imobiliară. Justiția ne-a dat dreptate de sute de ori. Planificăm Bucureștiul ca pe un oraș european – pe baze legale.
- Am investitit și finalizat stația de epurare Glina, blocată de 34 de ani.
- Am investit și terminat Podul Doamna Ghica.
- Am reparat Podul Grant.
- Am expertizat 28 de poduri și pasaje.
- Am refăcut 20 de locuri de joacă și de sport. Alte 30 de locuri de joacă au documentația asigurată pentru finanțare.
- Am refăcut spațiile verzi din Parcul Cișmigiu.
- Am reparat sistemele de irigații ale spațiilor verzi.
- Reparăm podul mare și am terminat de reparat 40.000 de metri pătrați de alei ale Parcului Tineretului.
- Am renovat secțiile de Chirurgie și Urologie ale Spitalului Colentina.
- Am deschis șantierul pentru Banca de țesuturi, proiect medical de importanță națională.
- Terminăm curând și dăm în folosință ambulatorul Spitalului "Victor Babeș".
- Am întărit comunitatea prin programul cultural "Străzi Deschise", la care au participat două milioane de bucureșteni.
- Peste 5.000 de câini fără stăpân și-au găsit o familie în urma târgurilor de adopții organizate de Primăria Capitalei.